Document ID: 32008R1278

REGULAMENTUL (CE) NR. 1278/2008 AL COMISIEI
din 17 decembrie 2008
de adoptare a unor măsuri de urgență pentru sprijinirea pieței cărnii de porc sub forma unui ajutor pentru depozitare privată în Irlanda
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole (“Regulamentul unic OCP”) (1), în special articolul 37, articolul 43 literele (a) și (d) și articolul 191, coroborate cu articolul 4,
întrucât:
(1)
Articolul 37 din Regulamentul (CE) nr. 1234/2007 prevede că, dacă prețul mediu de pe piața comunitară pentru carcasele de porc, stabilit pornind de la prețul din fiecare stat membru pe piețele reprezentative ale Comunității și ponderat cu ajutorul coeficienților care exprimă importanța relativă a șeptelului porcin al fiecărui stat membru, se situează sub 103 % din prețul de referință și este susceptibil să rămână la acest nivel, Comisia poate decide să acorde un ajutor pentru depozitare privată.
(2)
Prețurile de pe piață au scăzut sub acest nivel și, având în vedere evoluțiile sezoniere și ciclice, această situație ar putea continua.
(3)
Situația pieței irlandeze a cărnii de porc este deosebit de critică, date fiind nivelurile ridicate de bifenili policlorurați (PCB) recent constatate în carnea de porc originară din Irlanda. Autoritățile competente au luat diverse măsuri de soluționare a acestei situații.
(4)
Fermelor de porci din Irlanda li s-a furnizat hrană contaminată pentru animale. Fermele de porci afectate reprezintă 7 % din producția totală de porcine a Irlandei. Hrana contaminată constituie o parte considerabilă din rația alimentară a porcilor, ceea ce a condus la niveluri ridicate de dioxină în carnea provenită de la porcii din fermele afectate. Ținând seama de dificultatea identificării fermelor de porci care au furnizat carne contaminată și date fiind nivelurile ridicate de dioxină constatate în această carne, autoritățile Irlandeze au decis, ca măsură de precauție, să retragă de pe piață toată carnea de porc și toate produsele din carne de porc.
(5)
Aplicarea unor astfel de măsuri perturbă grav piața irlandeză a cărnii de porc. Date fiind circumstanțele excepționale și dificultățile de ordin practic cu care se confruntă piața cărnii de porc din Irlanda, este oportun să se prevadă măsuri comunitare de urgență pentru sprijinirea pieței, prin acordarea unui ajutor pentru depozitare privată în Irlanda, pentru o perioadă limitată și pentru o cantitate limitată de produse.
(6)
În conformitate cu articolul 31 din Regulamentul (CE) nr. 1234/2007, ajutorul pentru depozitare privată se poate acorda pentru carnea de porc, iar acest ajutor este fixat de Comisie în prealabil sau printr-o procedură de licitație publică.
(7)
Întrucât situația de pe piața irlandeză a cărnii de porc necesită o acțiune rapidă, procedura cea mai adecvată pentru acordarea unui ajutor pentru depozitare privată constă în fixarea acestuia în prealabil.
(8)
Regulamentul (CE) nr. 826/2008 al Comisiei din 20 august 2008 de stabilire a normelor comune de acordare a ajutorului pentru depozitarea privată a anumitor produse agricole (2) a stabilit norme comune pentru implementarea sistemului de ajutoare pentru depozitare privată.
(9)
În temeiul articolului 6 din Regulamentul (CE) nr. 826/2008, un ajutor fixat în prealabil trebuie acordat în conformitate cu normele și condițiile prevăzute în capitolul III din regulamentul respectiv.
(10)
Date fiind circumstanțele excepționale, este necesar să se prevadă ca produsele care urmează să fie depozitate să provină de la porci crescuți în ferme despre care există certitudinea că nu au utilizat hrană contaminată. În afară de aceasta, este necesar să se prevadă ca produsele respective să provină de la porci crescuți și sacrificați în Irlanda.
(11)
Pentru a facilita gestionarea măsurii, produsele din carne de porc sunt clasificate în funcție de similaritățile la nivelul cheltuielilor de stocare.
(12)
Pentru a facilita activitatea administrativă și de control legată de încheierea contractelor, ar trebui fixate cantitățile minime de produse pe care trebuie să le furnizeze fiecare solicitant.
(13)
Pentru a garanta că operatorii își îndeplinesc obligațiile contractuale și pentru ca măsura să aibă efectul dorit asupra pieței, ar trebui fixată o garanție.
(14)
Exporturile de produse din carne de porc contribuie la restabilirea echilibrului pieței. Prin urmare, dispozițiile articolului 28 alineatul (3) din Regulamentul (CE) nr. 826/2008 ar trebui să se aplice, în cazul în care perioada de depozitare se reduce, atunci când produsele retrase din depozit sunt destinate exportului. Ar trebui fixate sumele zilnice care trebuie aplicate pentru reducerea valorii ajutorului prevăzută la respectivul articol.
(15)
În scopul punerii în aplicare a articolului 28 alineatul (3) primul paragraf din Regulamentul (CE) nr. 826/2008 și din motive de consecvență și claritate pentru operatori, este necesar ca perioada de 2 luni menționată la respectivul paragraf să fie exprimată în zile.
(16)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Domeniul de aplicare
(1) Ajutorul pentru depozitare privată se acordă pentru produsele din carne de porc care îndeplinesc următoarele condiții:
(a)
provin de la porci care au fost crescuți în Irlanda cel puțin în ultimele două luni înainte de sacrificare;
(b)
sunt de calitate bună, originală și comercială și provin de la porci crescuți în ferme despre care s-a stabilit că nu au utilizat hrană contaminată prezentând niveluri ridicate de bifenili policlorurați (PCB).
(2) Lista categoriilor de produse eligibile pentru ajutor și sumele corespunzătoare sunt stabilite în anexă.
Articolul 2
Norme aplicabile
Se aplică dispozițiile Regulamentului (CE) nr. 826/2008, cu excepția cazului în care prezentul regulament prevede altfel.
Articolul 3
Depunerea cererilor
(1) Începând de la data intrării în vigoare a prezentului regulament, în Irlanda se pot depune cereri de ajutor pentru depozitare privată pentru categoriile de produse din carne de porc eligibile pentru ajutor în temeiul articolului 1.
(2) Cererile se referă la o perioadă de depozitare de 90, 120, 150 sau 180 de zile.
(3) Cererile se depun numai pentru una dintre categoriile de produse enumerate în anexă și precizează codul NC relevant în cadrul respectivei categorii.
(4) Autoritățile irlandeze iau toate măsurile necesare pentru a asigura respectarea dispozițiilor articolului 1 alineatul (1).
Articolul 4
Cantități minime
Cantitățile minime per cerere sunt:
(a)
10 tone pentru produsele dezosate;
(b)
15 tone pentru alte produse.
Articolul 5
Garanții
Cererile sunt însoțite de o garanție egală cu 20 % din valoarea ajutorului stabilită în coloanele 3-6 din anexă.
Articolul 6
Cantitate totală
Cantitatea totală pentru care se pot încheia contracte în conformitate cu articolul 19 din Regulamentul (CE) nr. 826/2008 nu depășește 30 000 de tone în greutatea produsului.
Articolul 7
Retragerea din depozit a produselor destinate exportului
(1) În scopul punerii în aplicare a articolului 28 alineatul (3) primul paragraf din Regulamentul (CE) nr. 826/2008, este necesar să expire o perioadă minimă de depozitare de 60 de zile.
(2) În scopul punerii în aplicare a articolului 28 alineatul (3) al treilea paragraf din Regulamentul (CE) nr. 826/2008, sumele zilnice sunt stabilite în coloana 7 din anexa la prezentul regulament.
Articolul 8
Intrare în vigoare
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 decembrie 2008.

Labels: 3
18
17
6